………………………………………

……………………………………… г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО**  **явор гечев** | **ОДОБРИЛ,**  **МИНИСТЪР НА ЗЕМЕДЕЛИЕТО:**  **явор гечев** |

**ДОКЛАД**

от Валентин Чамбов – заместник-министър на земеделието

**Относно:** Проект на Наредба за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода   
2019 – 2023 г.

**УВАЖАЕМИ ГОСПОДИН ГЕЧЕВ,**

На основание чл. 56, ал. 3 от Закона за прилагане на Общата организация на пазарите на земеделски продукти на Европейския съюз, внасям за одобряване проект на Наредба за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.

**Причини, които налагат приемането на акта**

С решение на Постоянната работна група (ПРГ) за управление на Националната програма за подпомагане на лозаро-винарския сектор 2019-2023 година, създадена със Заповед № РД09-19 от 11.01.2022 г. на министъра на земеделието, в Наредба № 6 от 2018 г. е предвидено провеждане на последен за програмния период прием по мярка „Инвестиции в предприятия“ в периода 12 – 20 септември 2022 г. С последното изменение на наредбата за този прием е предвидено да не се прилага разпоредбата на чл. 58, ал. 2 (заявленията за предоставяне на финансова помощ се класират според получените при оценката точки и се одобряват в низходящ ред до размера на определения за съответния прием бюджет), като в случай че заявената финансова помощ от всички кандидати надхвърля определения бюджет, необходимите средства за подпомагане на всички кандидати се осигуряват с решение на ПРГ. Анализът на бюджетните средства обаче показва вероятност това условие да не може да бъде изпълнено и преразпределението на наличния ресурс между мерките да не може да удовлетвори в пълна степен цялата заявена от кандидатите финансова помощ. Затова е необходимо да бъде извършено изменение в наредбата, което да предвижда възможността определеният за приема бюджет да може да се увеличи с наличните свободни средства, а в случай на невъзможност цялата заявена сума (от всички заявители) да бъде покрита – да се проведе класиране на проектите и същите да бъдат одобрени до размера на бюджета.

**Цели**

С промените в наредбата ще се осигури правно основание за предприемане на административни действия в хипотезата – да няма налични, свободни средства от бюджета по националната програма, които да удовлетворят всички заявители по мярка „Инвестиции в предприятия“, подали заявление за подпомагане в периода 12 – 20 септември 2022 г.

**Финансови и други средства, необходими за прилагането на новата уредба**

Приемането на проекта на акт не води до въздействие върху държавния бюджет. За приемането на проекта на акт не са необходими допълнителни разходи/трансфери и други плащания. Не се предвиждат допълнителни разходи и за неговите адресати. Потенциално заинтересовани страни от приемането на наредбата са всички регистрирани гроздо- и винопроизводители в страната, които желаят да кандидатстват по мерките от програмата през 2022 г., техни признати организации, асоциации и професионални сдружения.

Финансирането на мерките от Националната програма за подпомагане на лозаро-винарския сектор ще бъде в рамките на определения за програмата бюджет.

**Очаквани резултати от прилагането на акта**

Измененията в наредбата са насочени към осигуряване на правна рамка, която да гарантира яснота и прецизност при прилагането на правилата за подпомагане по мярка „Инвестиции в предприятия“.

**Анализ за съответствие с правото на Европейския съюз**

Проектът на Наредба не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на доклад (мотиви) и проектът на наредба са публикувани за обществена консултация на интернет страницата на Министерството на земеделието и на Портала за обществени консултации със срок за предложения и становища 14 дни. По-краткият срок за обществена консултация се налага от обстоятелството, че нормативно определеният период на прием на заявления за предоставяне на финансово подпомагане по мярка „Инвестиции в предприятия“ е 12 – 20 септември. До началото на приема нормативната уредба следва да бъде прецизирана, така че на кандидатите да бъде осигурена яснота и прозрачност относно всички последващи действия, касаещи заявената от тях финансова помощ.

В изпълнение на чл. 26, ал. 5 от Закона за нормативните актове справката за постъпилите предложения от проведената обществена консултация заедно с обосновка за неприетите предложения е публикувана на интернет страницата на Министерството на земеделието и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието. Направените целесъобразни бележки и предложения са отразени.

**УВАЖАЕМИ ГОСПОДИН ГЕЧЕВ,**

Във връзка с гореизложеното и на основание чл. 56, ал. 3 от Закона за прилагане на Общата организация на пазарите на земеделски продукти на Европейския съюз, предлагам да одобрите Наредбата за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.

|  |  |
| --- | --- |
| **Приложениe:** | 1. Наредба за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.; 2. Справка за отразяване на постъпилите становища; 3. Постъпили становища; 4. Справка за отразяване на получените предложения и становища от проведената обществена консултация; 5. Получени предложения и становища от проведената обществена консултация. |

**ВАЛЕНТИН ЧАМБОВ**

*Заместник-министър на земеделието*